臞庵
作者：呂本中
朝代：宋

paragraphs: 伊洛富山水，家有五畝園。
花竹遶瀍澗，不讓桃花源。
清時足真賞，戶門開層軒。
一朝胡塵暗，故家希復存。
莽蒼走萬里，始及吳市門。
庵廬據形勝，冰壺貯乾坤。
亭榭着仍穩，不見斧鑿痕。
主人更超邁，雲夢八九吞。
植杖邀我坐，笑語清而溫。
坐令車馬客，稍識山林尊。
十年老朝市，漸見兩目昏。
求田與問舍，姑置不復論。
但願從我公，不使世諦諢。